Predkladacia správa

Cieľom predkladaného materiálu Informácia o implementácii Dohovoru o ochrane detí a o spolupráci pri medzištátnych osvojeniach z 29. mája 1993 v podmienkach Slovenskej republiky, je informovať vládu Slovenskej republiky o súčasnom stave problematiky medzištátnych osvojení v Slovenskej republiky, vrátane prijatých postupov podľa Dohovoru o ochrane detí a spolupráci pri medzištátnych osvojeniach (ďalej len „dohovor o osvojeniach“) v zmysle súčasnej právnej úpravy.

Medzištátne osvojenia sú jedným zo série možných riešení pre tie maloleté deti, ktoré z nejakého dôvodu nemôžu nájsť náhradné rodinné prostredie v domovskom štáte resp. v štáte jeho pôvodu. V súčasnosti je zo strany medzinárodného spoločenstva vynakladané veľké úsilie za prijatie a stanovenie takých noriem a procedúr, ktoré by v tomto procese garantovali najlepší záujem dieťaťa pri rešpektovaní jeho základných práv priznaných medzinárodným právom. 

Ochrana práv dieťaťa a poskytnutie výhody stálej rodiny, ak nie je možné poskytnúť dieťaťu vhodné rodinné prostredie v štáte jeho pôvodu sú základné aspekty pre uplatnenie dohovoru o osvojeniach medzi jednotlivými zmluvnými štátmi. Zároveň je potrebné, aby štáty garantovali, že tento proces za žiadnych okolností nesmie byť v rozpore so základnými právami dieťaťa garantovanými Dohovorom OSN o právach dieťaťa.

Táto ochrana sa v dohovore o osvojeniach zabezpečuje tým, že ukladá povinnosti v procese medzištátneho osvojenia tak orgánom štátu pôvodu  (zmluvný štát, kde má dieťa svoj obvyklý pobyt a odkiaľ je osvojené) a tiež orgánom prijímajúceho štátu  (zmluvný štát, kde má byť dieťa premiestnené žiadateľmi o osvojenie, ktorí majú obvyklý pobyt v tomto prijímajúcom štáte).

Práve ústredné orgány spolupracujúcich zmluvných štátov dohovoru o osvojenie sú primárne zodpovedné za vytvorenie potrebných vnútroštátnych podmienok a majú povinnosť prijímať všetky vhodné opatrenia na odstraňovanie prekážok pre jeho uplatňovanie. vo svojich domovských štátoch  

Dohovor o osvojeniach bol prijatý dňa 29. mája 1993 a v súlade s jeho záverečnými ustanoveniami nadobudol platnosť dňa 1. mája 1995. V súčasnosti má tento dohovor 74 zmluvných strán, ktoré môžu plniť funkciu len prijímajúceho štátu alebo len štátu pôvodu alebo plnia obe funkcie. 

Slovenská republika sa stala zmluvným štátom dohovoru o osvojeniach s účinnosťou od 1.10.2001. Dohovor o osvojeniach bol za Slovenskú republiku podpísaný dňa 1. júna 1999. Národná rada Slovenskej republiky vyslovila súhlas s ratifikáciou dohovoru o osvojeniach dňa  21.3. 2001, ktorý je publikovaný v Zbierke zákonov ako Oznámenie MZV SR  č. 380/2001 Z.z.

Uznesením č. 914 zo dňa  8.11. 2000 vláda Slovenskej republiky určila Centrum pre medzinárodnoprávnu ochranu detí a mládeže ako ústredný orgán podľa  článku 6 dohovoru o osvojeniach  a ako orgán príslušný pre vydávanie osvedčenia podľa článku 23 dohovoru o osvojeniach.

Systém medzištátnych osvojení je neustále sa vyvíjajúci systém, preto aj predložený materiál má ambíciu reagovať na najaktuálnejšie problémy v rámci vnútroštátneho právneho poriadku Slovenskej republiky.